Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 18/14)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„PESCA di DELIA“

ELi nr: PGI-IT-2469 – 24.10.2019

KPN ( ) KGT (X)

1. [KPN või KGT] nimetus(ed)

„Pesca di Delia“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [XI lisa alusel]

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafiline tähis „Pesca di Delia“ on reserveeritud nii kollase kui ka valge viljalihaga virsikutele ja kollase viljalihaga nektariinidele, mis vastavad järgmistele nõuetele.

Allpool on loetletud heakskiidetud sordid jaotatuna liigi ja valmimisaja järgi.

Liik Valmimisaeg Varane Keskvarane Hiline Kollase või valge viljalihaga virsikud Kollase viljalihaga: ’Rich May’, ’Ruby Rich’, ’Spring Crest’, ’Spring Lady’, ’Royal Glory’ Kollase viljalihaga: ’Elegant Lady’, ’Rome Star’, ’Symphonie’, ’Rich Lady’, ’Summer Rich’, ’Royal Lee’, ’Sweet Dream’ Valge viljalihaga: ’Fidelia’ Kollase viljalihaga: ’Fartime’, ’Flaminia’, ’Lucie’, ’O’Henry’, ’Plus’, ’Red Star’, ’Summerset’, ’Tardivo 2000’, ’Guglielmina’ Valge viljalihaga: ’Daniela’ Kollase viljalihaga nektariinid ’Laura’, ’Big Bang’, ’Big Top’, ’Kay Sweet’ ’Nectaross’, ’Orion’, ’Sweet Lady’, ’Venus’, ’Honey Glò’, ’Honey Royale’ ’Morsiani 60’, ’Morsiani 90’, ’Fairlane’, ’Francesca’, ’Max 7’, ’California’, ’Nectagalant’

„Pesca di Delia“ tootmiseks võib kasutada ka muid sordiaretuse tulemusel saadud virsiku- ja nektariinisorte, tingimusel et katseliselt ja dokumentaalselt on tõendatud, et tootmismeetod vastab käesolevas spetsifikaadis sätestatud meetodile ja et tootel on allpool loetletud eriomadused. Nende sortide kasutamiseks kaitstud geograafilise tähisega „Pesca di Delia“ tootmiseks tuleb saada luba põllumajandus-, toidu-, metsandus- ja turismipoliitika ministeeriumilt, kes võib sellel eesmärgil küsida kontrolliasutuse või muu asutuse tehnilist arvamust.

Kaitstud geograafilise tähisega tootel „Pesca di Delia“ peavad turuleviimisel olema järgmised omadused:

— kollase või valge viljalihaga virsikud 1) suhkrusisaldus: varaste sortide puhul vähemalt 11,5 Brixi kraadi ning keskvaraste ja hiliste sortide puhul vähemalt 12 Brixi kraadi; 2) suhkru ja happesuse suhe (E/A): varaste sortide puhul vähemalt 8,5 kraadi ning keskvaraste ja hiliste sortide puhul vähemalt 9 kraadi; 3) valmimisaeg: kestab varaste sortide puhul 25. maist kuni 15. juulini, keskvaraste sortide puhul 16. juulist kuni 20. augustini ja hiliste sortide puhul 21. augustist kuni 10. oktoobrini; 4) vilja minimaalne suurus: varaste sortide puhul läbimõõt vähemalt 61 millimeetrit ning keskvaraste ja hiliste sortide puhul vähemalt 67 millimeetrit;

— kollase viljalihaga nektariinid 1) suhkrusisaldus: vähemalt 12 Brixi kraadi; 2) suhkru ja happesuse suhe (E/A): vähemalt 9; 3) valmimisaeg: kestab varajaste sortide puhul 10. juunist kuni 15. juulini, keskvaraste sortide puhul 16. juulist kuni 20. augustini ja hiliste sortide puhul 21. augustist kuni 10. oktoobrini; 4) vilja minimaalne suurus: varaste sortide puhul läbimõõt vähemalt 61 millimeetrit ning keskvaraste ja hiliste sortide puhul vähemalt 67 millimeetrit.

Kaitstud geograafilise tähisega „Pesca di Delia“ virsikutel ja nektariinidel peavad olema eespool esitatud iseloomulikud omadused, viljaliha tihedus ei tohi olla kollase viljaliha puhul üle 5,5 kg/cm2 ja valge viljaliha puhul üle 4 kg/cm2.

Lisaks peavad kaitstud geograafilise tähisega „Pesca di Delia“ puuviljad olema vigastuste, kahjustuste ja plekkideta, puhtad, nähtavate võõrkehadeta, märgatava võõra lõhna või maitseta, terved, ilma mädaplekkideta ja/või seisundi mis tahes halvenemiseta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Kõik „Pesca di Delia“ tootmisetapid peavad toimuma allpool punktis 4 osutatud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet võib müüa mis tahes pakendis, mis on kehtivate õigusaktide kohaselt lubatud.

Kaitstud geograafilise tähisega „Pesca di Delia“ pakendatakse punktis 4 osutatud tootmispiirkonnas, kuna jäikadesse plastpakenditesse (kastidesse või mahutitesse) kihtidena kuhjatud lahtised viljad võivad sõiduki rappumisest, külgõõtsumisest või pidurdamisest põhjustatud löökide ja tugeva surve tõttu saada muljuda, lõheneda ja deformeeruda.

3.6. Sellise toote märgistamise erieeskirjad, millele registreeritud nimetus viitab

Pakendil peavad olema ühesuuruste trükitähtedega sõnad „Pesca di Delia“, millele järgneb allpool kirjeldatud logo ja seadusega nõutav teave. Keelatud on lisada mis tahes muid kirjeldusi, mida ei ole sõnaselgelt ette nähtud. Siiski on lubatud kasutada nimesid, ärinimesid ja erakaubamärke, tingimusel et need ei eksita tarbijat.

Pakendi või etiketi muus osas võib korduvalt esitada sõnad „Indicazione Geografica Protetta“ ja neid võib korrata ka lühendina „IGP“ (KGT).

Kaitstud geograafilise tähise „Pesca di Delia“ identifitseerimiseks kasutatakse pakendi sees logoga kleebiseid. Igas pakendis peab vähemalt 20 % viljadest olema varustatud kleebisega.

4. Geograafilise piirkonna täpne määratlus

Kaitstud geograafilise tähisega „Pesca di Delia“ tootmispiirkond asub Sitsiilias ning hõlmab Caltanissetta provintsis Serradifalco, Caltanissetta, Delia, Sommatino, Riesi, Mazzarino ja Butera valla ning Agrigento provintsis Canicattì, Castrofilippo, Naro, Ravanusa ja Campobello di Licata valla kogu haldusterritooriumi.

5. Seos geograafilise piirkonnaga

„Pesca di Delia“ seos geograafilise piirkonnaga põhineb toote eriomadustel. „Pesca di Delia“ viljade – nii virsikute kui ka nektariinide – suhkrusisaldus ja iseloomulik maitse eristavad neid muudes tootmispiirkondades kasvatatavatest sama liiki puuviljadest, isegi kui viimaste viljaliha on väga tihke. Samuti erineb nende puuviljade valmimisaeg mujal kasvatatavate sama liiki puuviljade valmimisajast.

Varaste virsikute suhkrusisaldus on vähemalt 11,5 Brixi kraadi, samas kui keskvaraste ja hiliste „Pesca di Delia“ virsikute suhkrusisaldus on vähemalt 12 Brixi kraadi. Varajaste, keskvaraste ja hiliste „Pesca di Delia“ nektariinide suhkrusisaldus on vähemalt 12 Brixi kraadi.

„Pesca di Delia“ puuviljadel on eriline, neid teistest puuviljadest eristav magusam maitse. Varaste „Pesca di Delia“ virsikute suhkru ja happesuse suhe on vähemalt 8,5 ning keskvaraste ja hiliste virsikute suhkru ja happesuse suhe on vähemalt 9. „Pesca di Delia“ nektariinide (nii varaste, keskvaraste kui ka hiliste) suhkru ja happesuse suhe on vähemalt 9.

Piirkonnas, kus „Pesca di Delia“ puuvilju kasvatatakse, sõltuvad viljaliha tihedust näitavad kõrged väärtused kasvukoha ilmastiku-, keskkonna- ja mullastikutingimustest ning tootjate kutseoskustest, mis võimaldavad virsikupuu viljadesse jõuda suuremal hulgal kaltsiumil kui muudes kasvupiirkondades. Tänu ilmastiku- ja keskkonnatingimustele saavad puud viljade kasvuperioodil maapõuest palju rohkem vett kui mujal. See võimaldab taimedel imada suurel hulgal mullas lahustunud toitaineid, eriti neid, mis esinevad suuremas kontsentratsioonis. Kuna peaaegu kõik tootjad kasutavad „Pesca di Delia“ kasvatamiseks üldiselt kõige viljakamat maad, mis on tavaliselt kaltsiumirikas, võib öelda, et piirkonnas, kus „Pesca di Delia“ puuvilju kasvatatakse, saadakse tänu ilmastiku-, keskkonna- ja mullastikutingimustele ning tootjate oskustele krõmpsuvamaid vilju kui mujal.

Kaitstud geograafilise tähisega „Pesca di Delia“ viljade erinev valmimisaeg on tingitud asjaolust, et määratletud piirkonnas on varajaste sortide (mis ei vaja palju sooja) valmimisaeg 10–15 päeva võrra varasem kui muudes tootmispiirkondades kasvatatud sama liiki viljade puhul, samas kui hiliste sortide (mis vajavad palju sooja) valmimisaeg on 15–20 päeva võrra hilisem. Keskvarased sordid, mis vajavad vähem sooja, valmivad 5–8 päeva varem, samas kui seda liiki nõudlikumate sortide puhul on valmimisaeg sama aja võrra hilisem.

„Pesca di Delia“ kasvupiirkond asub Sitsiilia lõunaosas, st riigi lõunatipus, kus on vahemereline, soe ja mõõdukas kliima, mida iseloomustavad sagedaste kuumalainetega (40 °C ja üle selle) pikad, kuivad ja kuumad suved (28–34 °C) ning lühikesed, pehmed ja vihmased talved, kuhu on koondunud suurem osa aasta keskmisest sademete hulgast (400–600 mm). Vahemerel on tugev leevendav mõju, kuna talveperioodil jääb temperatuur rannikul 8 ja 10–12 °C vahele ning sisemaal asuvates piirkondades on see 2–3 kraadi madalam, samas kui minimaalne temperatuur ei lange peaaegu kunagi alla 0 °C, mistõttu lund ja/või pakast esineb madalatel kõrgustel ja tasandikul suhteliselt harva. Alates veebruarist-märtsist, mil temperatuurid kõiguvad vahemikus 12–18 °C, toimub järkjärguline soojenemine, nii et kevadine keskmine temperatuur (16–24 °C) võib maikuus sageli järsku tõusta, tuues kaasa varase suve. Kasvuperioodil on tuul leebe ja muutlik, samal ajal kui õhuniiskus on madal.

Kaitstud geograafilise tähisega „Pesca di Delia“ viljade maitseomadused tulenevad suuremast toitainete kogusest, mida taimed alates varasest kasvustaadiumist kuni küpsemiseni viljadele annavad ning mis sõltub kasvukoha ilmastiku- ja keskkonnatingimustest.

Talvel on temperatuur piisavalt madal, et rahuldada „Pesca di Delia“ kõige nõudlikumate sortide vajadust külma järele, mis on hea õitsemise eeltingimus, samal ajal kui järgneva perioodi (veebruar-märts) temperatuurid soodustavad varast ja kiiret õitsemist, mistõttu viljade moodustumine algab varakult. Õitsemise ajal tagavad õite rikkaliku tolmeldamise ka temperatuur, leebe ja muutlik tuul ning madal õhuniiskus, mis on tolmeldavate putukate jaoks soodsad. See omakorda soodustab intensiivset hormonaalset aktiivsust, mis meelitab värskelt viljastatud sigimikku rohkem toitaineid, mis taime selles kasvuetapis pärinevad taime enda varudest.

Taimede fotosünteesist saadavate toitainete kogused on samuti suuremad kui mujal, sest need on seotud kiiremate bioloogiliste protsessidega nendes kohtades võrreldes muude kasvupiirkondadega. Õitsemisjärgse perioodi temperatuurid soodustavad pungade varajast taastumist ja fotosünteesi kiiret arengut, mis saavutab maksimumi aprillis. See võimaldab varustada viljad suurte toitainekogustega varem kui mujal. Lisaks põhjustavad kasvupiirkonna ilmastikutingimused (kõrgemad temperatuurid, leebe ja muutlik tuul ning madal õhuniiskus) kasvuhooajal lehtede õhulõhedest eralduva veeauru kiire eemaldamise ja sellest tuleneva puude evapotranspiratsiooni kõrge taseme. See võimaldab optimeerida lehtede varustamist süsinikdioksiidi ja hapnikuga õhust ning suure koguse vee ja mineraalainetega mullast, millest sõltub fotosünteesi kiirus või sujuv toimimine; päikese kiirgusenergia kõrge tase „Pesca di Delia“ kasvupiirkonnas kõnealustel laiuskraadidel alates varahommikust koos eespool nimetatud kliimateguritega kiirendavad märkimisväärselt fotosünteesiprotsessi võrreldes muude piirkondadega, võimaldades varustada vilju suuremas koguses toitainetega. Teadaolevalt muutuvad kõik need kogunenud toitained puuviljade küpsemisel lõpptoodeteks (suhkrud, mineraalsoolad, orgaanilised happed, vitamiinid jne), mis annavad puuviljadele nende kvaliteediomadused.

Viide spetsifikaadi avaldamisele

(käesoleva määruse artikli 6 lõike 1 teine lõik)

Tootespetsifikaadi terviktekst on kättesaadav veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu-, metsandus- ja turismipoliitika ministeeriumi kodulehel (www.politicheagricole.it), klõpsates „Qualità“ (ekraani ülemises paremas nurgas), seejärel „Prodotti DOP IGP STG“ (ekraani vasakus servas) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.